ועדת הפנים ואיכות הסביבה, כנסת 16, פרוטוקול מספר 546, 2005-12-12 13:00

גאלב מג'אדלה: שלום לכולם, אני מתכבד לפתוח את ישיבת הוועדה.

גאלב מג'אדלה: אני מתנצל על האיחור הרב.

גאלב מג'אדלה: לא היתה לנו ברירה.

גאלב מג'אדלה: סדר היום שלנו הוא כזה: לאחר דיון ממצה בין הייעוץ המשפטי של הכנסת ובין הייעוץ המשפטי של המשרד לביטחון פנים - כל הוויכוח הזה הוא בסופו של דבר כדי להיות רגישים יותר לאזרח ולחברה הישראלית, ולמנוע דברים שיכולים לקרות, שלא התכוונו אליהם.

גאלב מג'אדלה: כרגע המצב הוא כזה: אנחנו רוצים לאשר פיצול של שני סעיפים שהם במחלוקת, כדי שבמקביל, השבוע, נמצה את הדיון בהם ונגיע להסכמה.

גאלב מג'אדלה: ביום רביעי נעלה להצבעה לקריאה שניה ושלישית את כל החוק חוץ משני הנושאים שאנחנו עומדים לפצל, ובמקביל - במהלך השבוע הזה, אנחנו רוצים להגיע להסכמה בשתי הסוגיות האלה, שאנחנו מפצלים אותן, ובשבוע הבא להביא את זה להצבעה, בכנסת.

חנה קלר: היושב ראש אמר כאן שרוצים להבטיח את הרגישות והדאגה לאזרח.

חנה קלר: ומשתמע מכך שכאילו היום המשטרה לא נותנת את דעתה לנושא, ואין זה כך.

חנה קלר: הנוהל הזה שהוצג כאן ושדנו בו הוא מאד מאוזן, מאד רגיש, ולוקח בחשבון את כל הדברים האלה.

חנה קלר: מה שהיה - שהייעוץ המשפטי של הכנסת סבור את אותו נוהל לעגן בחקיקה ראשית, אבל זה לא שהמשטרה היום מתנהגת, באף אחד מהנושאים - -

גאלב מג'אדלה: חס וחלילה.

גאלב מג'אדלה: לאף אחד לא היתה כוונה לצייר את זה באור כזה.

גאלב מג'אדלה: מתוך דאגה לחברה הישראלית, כדי שלא תהיה גלישה לתחומים נוספים וסחף נוסף, לאזרוח נוסף, ולהפרטה נוספת, חלקית, אנחנו רוצים להבטיח שזה יעוגן בחקיקה כדי להקשות על העניין.

גאלב מג'אדלה: לא שחלילה המשטרה לא רגישה לחברה הישראלית.

גאלב מג'אדלה: אף אחד לא התכוון לזה.

גאלב מג'אדלה: אבל אנחנו יודעים – מתחילים בדבר מסוים.

גאלב מג'אדלה: למשל – חוק בריאות ממלכתית ב-96, שבא להיטיב עם האזרח.

גאלב מג'אדלה: אמרתי לכבוד שר הבריאות בזמנו שהחוק הזה, הכותרת שלו יפה אבל האזרח ישלם יותר ויקבל פחות שירות.

גאלב מג'אדלה: מאז רק התאמתו העובדות האלה: אנחנו משלמים יותר ומקבלים פחות שירות,

גאלב מג'אדלה: למרות שהיתה כוונה לחוקק לטובת האזרח.

גאלב מג'אדלה: אנחנו רוצים למנוע סחף.

גאלב מג'אדלה: יש בחברה הישראלית נטייה ללכת לכיוון הפרטות, ולסחף.

גאלב מג'אדלה: המדינה לוקחת על עצמה פחות אחריות על האזרח.

גאלב מג'אדלה: אנחנו רוצים להבטיח, לעגן את זה, כדי שנוכל להגביל את זה.

גאלב מג'אדלה: אין שום שמץ של האשמה, חלילה וחס, שהמשטרה לא רגישה לאזרחי ישראל.

חנה קלר: גם היות והמדינה משתמשת ב- - הנ"ל, באמת - -

גאלב מג'אדלה: וגם מה שאתם עושים היום הוא על פי נוהל שנקבע על דעת היועץ המשפטי לממשלה, שכן אף אחד לא אומר שחלילה וחס אתם עושים דבר לא חוקי.

חנה קלר: והאמור – כוחו יפה גם לגבי ההצעה של אזרחי - -

עידו יצחק: סעיפים שמוצע לפצל: סעיפים 109 עד 113, זה הוא פרק ד' העוסק בעובדים שאינם שוטרים.

עידו יצחק: סעיף 114 – להעסקת שוטרים בשכר, סעיף 117 (ב) שהוא שינוי התוספת השניה שנגזר מעובדים שאינם שוטרים, התוספת השניה עצמה, שבה מפורטים הפרטים, וכן כל תיקון עקיף שנובע מתוספת של סעיפים בדבר עובדים שאינם שוטרים.

עידו יצחק: בנוסף -בסעיף 118 שהוא בתיקון עקיף לפקודת המשטרה, מוצע לבטל בו את סעיף 36, הסעיף הזה לא יבוטל כל עוד אנחנו לא מגיעים להחלטה אחרת בעניין העסקה של עובדים שאינם שוטרים.

אליעזר רוזנבאום: אני המשנה למנכ"ל במשרד לביטחון פנים: הכוונה היא שהיום נאשר את החוק למעט שני הפרקים, ובמהלך השבוע נדון ושני הפרקים יבואו, בסופו של דבר, לאישור של הוועדה?

חנה קלר: אם יגיעו להסכמה, יכול להיות שלא יגיעו להסכמה.

עידו יצחק: אם יגיעו להסכמה – תהיה הסכמה.

עידו יצחק: אם לא – זה יובא שוב לוועדת הפנים.

קריאה: כלומר – שני הסעיפים האלה לא יובאו לקריאה שניה ושלישית - -

עידו יצחק: לא יובאו השבוע יחד עם השאר.

אליעזר רוזנבאום: אבל בשבוע הבא - כן.

עידו יצחק: מהשבוע הבא – כן, ככל שתחליט על כך הוועדה.

גאלב מג'אדלה: אנחנו עושים שני דברים במקביל – ביום רביעי נביא להצבעה במליאת הכנסת בקריאה שניה ושלישית את מה שאנחנו מסכימים וגם ימשיך הדיון כדי להגיע להסכמה בשני הפרקים שאנחנו לא מסכימים עליהם, כדי להביא אותם למליאת הכנסת.

גאלב מג'אדלה: בסדר?

עידו יצחק: לפני שמצביעים על יתרת החוק - לגבי הוראת המעבר קבענו: על בית דין למשמעת, ששופטים שמכהנים כיום יראו אותם כאילו מונו לפי חוק זה, אנחנו מציעים לעשות את אותו הדבר גם לגבי נציב הקבילות ולקבוע שמי שכיהן כנציב הקבילות לפי הפקודה, ערב תחילתו של חוק זה, יראו אותו כאילו מונה כנציב הקבילות לפי חוק זה, כך שלא יצטרכו שוב למנות.

גאלב מג'אדלה: אנחנו מאשרים את הפיצול, פה אחד, ללא מתנגדים וללא נמנעים.

גאלב מג'אדלה: אנחנו מאשרים את החוק להעלאה להצבעה במליאת הכנסת בקריאה שניה ושלישית, מלבד, כמובן, הפרקים שפיצלנו אותם.

גאלב מג'אדלה: תודה לכם, הישיבה נעולה.